b'\n_START_ARTICLE_\nKroatian kulttuuri\n_START_PARAGRAPH_\nKroatian kulttuurilla on pitk\xc3\xa4 historia. Kuvataiteen puolella varhaisimmat esimerkit ovat kirkkofreskoja, mutta 1400- ja 1500-luvun tunnetuimmat taiteilijat joutuivat ty\xc3\xb6skentelem\xc3\xa4\xc3\xa4n Italiassa osmanien aiheuttavan uhan takia. Vlaho Bukovac oli 1800-luvun merkitt\xc3\xa4vin taiteilija, mutta 1900-luvun alussa vaikuttivat erityisesti kuvanveist\xc3\xa4j\xc3\xa4t Ivan Me\xc5\xa1trovi\xc4\x87 ja Antun Augustin\xc4\x8di\xc4\x87. Naivismi oli suosittua 1930-luvulla, kun Ivan Generali\xc4\x87in j\xc3\xa4lkeen useat muutkin ryhtyiv\xc3\xa4t tekem\xc3\xa4\xc3\xa4n tyylin teoksia. Kirjallisuuden ensimm\xc3\xa4inen kukoistuskausi osui Dalmatiaan, jossa italialainen renessanssi vaikutti sek\xc3\xa4 kuvataiteessa ett\xc3\xa4 kirjallisuudessa. Marko Maruli\xc4\x87ia pidet\xc3\xa4\xc3\xa4n ensimm\xc3\xa4isen\xc3\xa4 kroatiankielisen\xc3\xa4 kirjailijana, ja h\xc3\xa4nt\xc3\xa4 kutsutaan \xe2\x80\x9dkroatialaisen kirjallisuuden is\xc3\xa4ksi\xe2\x80\x9d. Ljudevit Gajin johtama illyrismi vaikutti 1800-luvun kulttuuriin, ja silloin kirjallisuudessa vallitsi kansallismieliset aiheet. August \xc5\xa0enoa hallitsi puolestaan siirtym\xc3\xa4vaihetta romantiikasta realismiin. 1900-luvun kirjailijoista merkitt\xc3\xa4vimm\xc3\xa4t ovat Miroslav Krle\xc5\xbea ja Nobel-palkittu Bosniassa syntynyt kroaatti Ivo Andri\xc4\x87, joka tosin piti itse\xc3\xa4\xc3\xa4n jugoslaavina._NEWLINE_Musiikkiperinteelle tunnusomaista on kansanmusiikki. K\xc3\xa4ytetyin soitin on kolme- tai viisikielinen tamburitza. Laulumusiikissa el\xc3\xa4v\xc3\xa4t klapa-laulut, jotka ovat erityisen suosittuja Splitin ymp\xc3\xa4rill\xc3\xa4. Populaarimusiikin ensimm\xc3\xa4iset hitit synnytti 1920- ja 1930-luvuilla Vlaho Paljetak. Popyhtye Riva voitti puolestaan 1989 Eurovision laulukilpailut. Kroatialainen elokuva-ala alkoi vasta 1900-luvun puoliv\xc3\xa4liss\xc3\xa4 Itsen\xc3\xa4isen Kroatian valtion tukemana. Kansainv\xc3\xa4list\xc3\xa4 mainetta sai ohjaaja-k\xc3\xa4sikirjoittaja Veljko Bulaji\xc4\x87. Samoihin aikoihin Du\xc5\xa1an Vukoti\xc4\x87in ohjaama Surogat voitti 1961 ensimm\xc3\xa4isen\xc3\xa4 Yhdysvaltain ulkopuolelta tulleena elokuvana parhaan lyhytanimaation Oscarin. Tunnetuin kroatialainen elokuva-alalla vaikuttava henkil\xc3\xb6 on kuitenkin tuottaja Branko Lustig.\n_START_SECTION_\nKuvataide\n_START_PARAGRAPH_\nVincent Kastavilainen teki 1400-luvulla Istriassa kirkkofreskoja. Toinen istrialainen taidemaalari oli John Kastavilainen, jonka freskoja on erityisesti Istrian Slovenian puoleisessa osassa. Monet Dalmatiasta tulleet taiteilijat saivat vaikutteita 1400-luvulla italialaisesta renessanssista. Dalmatialaiset kuvanveist\xc3\xa4j\xc3\xa4t Luciano Laurana ja Francesco Laurana, miniatyyrimaalari Giulio Clovio sek\xc3\xa4 taidemaalari Andrea Schiavone ty\xc3\xb6skenteliv\xc3\xa4t kuitenkin Italiassa j\xc3\xa4tetty\xc3\xa4\xc3\xa4n Dalmatian osmanien uhan takia._NEWLINE_Biedermeier-tyyli saapui Kroatiaan 1830-luvulla. Monet teokset olivat ulkomaalaisten tekemi\xc3\xa4, mutta kroatialaista tyyli\xc3\xa4 edusti erityisesti Vjekoslav Karas. Lontoossa ja Pariisissa ty\xc3\xb6skennellyt Vlaho Bukovac oli 1800-luvun merkitt\xc3\xa4vin kroatialaistaiteilija. H\xc3\xa4n muutti Zagrebiin 1892 ja maalasi useita muotokuvia ja historiallisia maalauksia. Miroslav Kraljevi\xc4\x87 ja Josip Ra\xc4\x8di\xc4\x87 olivat 1900-luvun alun tunnetuimpia taidemaalareita, mutta kansainv\xc3\xa4lisesti tunnetuin taiteilija oli kuvanveist\xc3\xa4j\xc3\xa4 Ivan Me\xc5\xa1trovi\xc4\x87, joka teki monia kroatialaisia aiheita k\xc3\xa4sittelevi\xc3\xa4 mestariteoksia. Kuvanveist\xc3\xa4j\xc3\xa4 Antun Augustin\xc4\x8di\xc4\x87 sai my\xc3\xb6s mainetta ulkomailla asti, ja h\xc3\xa4nen Monument of Peace on Yhdistyneiden kansakuntien p\xc3\xa4\xc3\xa4majan edustalla._NEWLINE_Ljubo Babi\xc4\x87in teokset olivat huomattavan monipuolisia, ja h\xc3\xa4n seurasi tyylillisesti ensin C\xc3\xa9zannea ja sitten ekspressionismia, neorealismia ja lopulta uusklassismia. Avantgarden tunnetuimmat edustajat olivat Zlatko \xc5\xa0ulenti\xc4\x87 ja Marino Tartaglia ja kubismin niin sanotun \xe2\x80\x9dnelj\xc3\xa4n ryhm\xc3\xa4n\xe2\x80\x9d taiteilijat. Ensimm\xc3\xa4inen abstrakti taiteilija oli Josip Seissel, joka tunnettiin pseudonyymill\xc3\xa4 Jo Klek._NEWLINE_Ensimm\xc3\xa4isen maailmansodan j\xc3\xa4lkeen monet taiteilijat kokeilivat abstraktia ekspressionismia, mutta erityisen laajalle levisi naivismi, jonka voittokulku alkoi 1931 Zagrebissa j\xc3\xa4rjestetyst\xc3\xa4 Zemlja-n\xc3\xa4yttelyst\xc3\xa4, jossa oli esill\xc3\xa4 muun muassa Ivan Generali\xc4\x87in t\xc3\xb6it\xc3\xa4. Naivistit pyrkiv\xc3\xa4t tekem\xc3\xa4\xc3\xa4n taidetta, jota tavallinen kansakin ymm\xc3\xa4rt\xc3\xa4isi, ja Generali\xc4\x87in esimerkki\xc3\xa4 seurasivat muun muassa taidemaalarit Franjo Mraz ja Mirko Virius sek\xc3\xa4 kuvanveist\xc3\xa4j\xc3\xa4 Petar Smaji\xc4\x87. Zemlja-ryhm\xc3\xa4n p\xc3\xa4\xc3\xa4ideologi oli kuitenkin naiivin taiteen promoottori Krsto Hegedu\xc5\xa1i\xc4\x87._NEWLINE_1950-luvulla vaikuttanut EXAT 51 -ryhm\xc3\xa4 siirtyi kohti geometrist\xc3\xa4 abstraktiota, mik\xc3\xa4 n\xc3\xa4kyi erityisesti ryhm\xc3\xa4n johtavien taiteilijoiden Ivan Piceljin ja Vladimir Kristlin t\xc3\xb6iss\xc3\xa4. Jugoslavialaisen nouvelle tendance -liikkeen sis\xc3\xa4ll\xc3\xa4 vaikutti muun muassa Miroslav \xc5\xa0utej, joka tutki taiteen rajoja op-taiteessaan._NEWLINE_Nykytaidemaalareista tunnetuimpia on Lovro Artukovi\xc4\x87, jonka maalauksissa yhdistyv\xc3\xa4t realistinen tyyli surrealistisiin ymp\xc3\xa4rist\xc3\xb6ihin. Tunnettuja taiteilijoita ovat my\xc3\xb6s Sanja Ivekovi\xc4\x87 ja Dalibor Martinis. Kansainv\xc3\xa4list\xc3\xa4 mainetta ovat saaneet my\xc3\xb6s muun muassa multimediataiteilija Andreja Kulun\xc4\x8di\xc4\x87, installaatiotaiteilija Sandra Sterle ja Pariisissa asuva videotaiteilija Renata Poljak.\n_START_SECTION_\nKirjallisuus\n_START_PARAGRAPH_\nKroatian keskiaikaista kirjallisuutta kirjoitettiin kolmella kielell\xc3\xa4, latinaksi, muinaiskirkkoslaaviksi ja kansankielell\xc3\xa4, ja kolmella kirjoitusj\xc3\xa4rjestelm\xc3\xa4ll\xc3\xa4, latinalaisilla, glagoliittisilla ja kyrillisill\xc3\xa4 kirjaimilla. 1400-luvun lopulla kroatialaiset kirjailijat alkoivat lainata erityisesti italialaiselta renessanssilta. Tunnetuimpia kirjailijoita olivat runoilijat Elio Lampridio Cerva ja Janus Pannonius._NEWLINE_Krotian kirjallisuuden ensimm\xc3\xa4inen kukoistuskausi sijoittui Dalmatiaan, jossa italialainen renessanssi vaikutti. Splitil\xc3\xa4isen tieteilij\xc3\xa4n ja kirjailijan Marko Maruli\xc4\x87in n\xc3\xa4ytelm\xc3\xa4 Judita oli ensimm\xc3\xa4inen kroatialaisen omalla kielell\xc3\xa4\xc3\xa4n tekem\xc3\xa4 teos. Maruli\xc4\x87ia on kutsuttu siksi \xe2\x80\x9dkroatialaisen kirjallisuuden is\xc3\xa4ksi\xe2\x80\x9d. H\xc3\xa4n yhdisteli teoksissaan keskiaikaisia aiheita devotio modernaan ja teki runoelmien lis\xc3\xa4ksi muun muassa moralistisen esseen De institutione bene vivendi. Toinen renessanssiajan tunnettu kirjailija oli Marin Dr\xc5\xbei\xc4\x87, jonka n\xc3\xa4ytelmi\xc3\xa4 esitet\xc3\xa4\xc3\xa4n edelleen, varsinkin Dubrovn\xc3\xadkissa._NEWLINE_Renessanssi hiipui hiljalleen 1500-luvun puoliv\xc3\xa4lin j\xc3\xa4lkeen. Protestantismi ei juurikaan saavuttanut Kroatiaa, mutta alueelta tuli silti yksi merkitt\xc3\xa4vimpi\xc3\xa4 protestantteja kirjailijoita, Matthias Flacius. Barokin kirjallisuuden keskuksena 1600- ja 1700-luvuilla s\xc3\xa4ilyi Dubrovn\xc3\xadk. Ajan merkitt\xc3\xa4vin kroatialainen oli runoilija Ivan Gunduli\xc4\x87, jonka eeppinen runoelma Osman juhlisti puolalaisten vuoden 1621 voittoa turkeista._NEWLINE_Valistusajan johtohahmoja olivat runoilijat Andrija Ka\xc4\x8di\xc4\x87 Mio\xc5\xa1i\xc4\x87 ja Matija Antun Relkovi\xc4\x87. Ljudevit Gajin johtama illyrismi vaikutti 1800-luvun alkupuoliskolla my\xc3\xb6s Kroatian kulttuuriin. Tuona aikana kehitettiin yhten\xc3\xa4inen kroatian kieli, jolla oli suunnaton merkitys my\xc3\xb6s kroatialaisen kirjallisuuden jatkuvuudelle, ja kirjallisuutta luonnehti kansallismieliset aiheet. August \xc5\xa0enoa hallitsi siirtym\xc3\xa4vaihetta romantiikasta realismiin, mink\xc3\xa4 takia vuosia 1865\xe2\x80\x931881 on kutsuttu \xe2\x80\x9d\xc5\xa0enoan aikakaudeksi\xe2\x80\x9d._NEWLINE_Realismin aikakausi yhten\xc3\xa4isti Kroatian kirjallisuutta, sill\xc3\xa4 sin\xc3\xa4 aikana nousi esiin kirjailijoita ja teemoja jokaisesta Kroatian osasta. Se oli my\xc3\xb6s romaanikirjallisuuden kukoistuskautta, jota edustivat muun muassa Ante Kova\xc4\x8di\xc4\x87, Ksaver \xc5\xa0andor Gjalski, Josip Kozarac ja Vjenceslav Novak. Silvije Strahimir Kranj\xc4\x8devi\xc4\x87 oli puolestaan 1800-luvun lopun merkitt\xc3\xa4vin runoilija, jonka tuotanto edustaa siirtym\xc3\xa4vaihetta moderniin runouteen. 1900-luvun vaihteen tunnetuimpia n\xc3\xa4ytelm\xc3\xa4kirjailijoita olivat Ivo Vojnovi\xc4\x87 ja Josip Kosor. Janko Poli\xc4\x87 Kamovin tuotanto edusti avantgardea, vaikka varsinainen avantgarde saapui maahan vasta my\xc3\xb6hemmin. Suositun lastenkirjailija Ivana Brli\xc4\x87-Ma\xc5\xbeurani\xc4\x87in teoksia on k\xc3\xa4\xc3\xa4nnetty yli 40 kielelle._NEWLINE_Kroatialaisista 1900-luvun kirjailijoista merkitt\xc3\xa4vimm\xc3\xa4t ovat Miroslav Krle\xc5\xbea ja Ivo Andri\xc4\x87. Krle\xc5\xbea oli poliittisesti aktiivinen ja kuvasi romaaneissaan muuttuvan Jugoslavian ongelmista. H\xc3\xa4nen tunnetuimpiin romaaneihinsa kuuluvat Filip Latinoviczin paluu ja moniosainen Zastave. Andri\xc4\x87 puolestaan oli Bosniassa katoliselle kroaatille syntynyt kirjailija, joka asui Belgradissa ja piti itse\xc3\xa4\xc3\xa4n jugoslaavina. H\xc3\xa4n sai 1961 Nobelin kirjallisuuden palkinnon Bosnian historiaa k\xc3\xa4sitelleest\xc3\xa4 trilogiasta._NEWLINE_Toisen maailmansodan j\xc3\xa4lkeen nousseista kirjailijoista 1900-luvun j\xc3\xa4lkipuoliskon huipulla oli muun muassa Kroatian modernismia edustanut Ranko Marinkovi\xc4\x87. Marijan Matkovi\xc4\x87 oli puolestaan aikansa tuotteliaimpia n\xc3\xa4ytelm\xc3\xa4kirjailijoita ja Radovan Iv\xc5\xa1i\xc4\x87 tunnetuin surrealisti. Vesna Parun on k\xc3\xa4\xc3\xa4nnetyin kroatialainen naisrunoilija, ja Slobodan Novakin eksistentialisista romaania Mirisi, zlato i tamjan on kutsuttu usein Kroatian historian parhaimpiin kuuluvaksi._NEWLINE_Krugovi-lehden ymp\xc3\xa4rille kokoontui 1950-luvulla kirjailijasukupolvi, jotka vastustivat sosialistista realismia ja kannattivat vapautta sek\xc3\xa4 esteettist\xc3\xa4 monimuotoisuutta. Razlog-lehti puolestaan ker\xc3\xa4si 1960-luvulla intellektuelleja ja teoreetikkoja._NEWLINE_Nykykirjailijoista Pavlo Pavli\xc4\x8di\xc4\x87 k\xc3\xa4sittelee j\xc3\xa4nnityskirjallisuudessaan kroatialaisen yhteiskunnan muutoksia sodan j\xc3\xa4lkeen. Slavenka Drakuli\xc4\x87 kirjoittaa puolestaan poliittisesti ja yhteiskunnallisesti provokatiivisia romaaneja ja esseit\xc3\xa4. Alankomaissa omaehtoisessa maanpaossa el\xc3\xa4v\xc3\xa4 Dubravka Ugre\xc5\xa1i\xc4\x87 on Kroatiassa ristiriitainen kirjailija, vaikka onkin saanut ylistyst\xc3\xa4 muualla.\n_START_SECTION_\nMusiikki\n_START_PARAGRAPH_\nKroatialle tunnusmerkillisin musiikki l\xc3\xb6ytyy monipuolisesta kansanmusiikkiperinteest\xc3\xa4, joka on saanut vaikutteita monesta eri l\xc3\xa4hteest\xc3\xa4. Varhaisimmat vaikutteet tulivat keskiajalla, jolloin unkarilaiset ja venetsialaiset hallitsivat maata._NEWLINE_Kansanmusiikin k\xc3\xa4ytetyin soitin on kolme- tai viisikielinen tamburitza. Laulumusiikissa el\xc3\xa4v\xc3\xa4t klapa-laulut, jotka ovat erityisen suosittuja Splitin ymp\xc3\xa4rist\xc3\xb6ss\xc3\xa4. Klapa-lauluja voi esitt\xc3\xa4\xc3\xa4 jopa kymmen\xc3\xa4\xc3\xa4niset kuorot, jotka esitt\xc3\xa4v\xc3\xa4t harmoniassa lauluja rakkaudesta, tragediasta ja menetyksist\xc3\xa4. Me\xc4\x91imurjen alueella on vaikuttanut unkarilainen kansanmusiikki. Hitaita ja melankolisia kappaleita s\xc3\xa4estet\xc3\xa4\xc3\xa4n usein sitralla._NEWLINE_Populaarimusiikin ensimm\xc3\xa4iset hitit synnytti 1920- ja 1930-luvuilla Vlaho Paljetak. Vuosisadan puoliv\xc3\xa4liss\xc3\xa4 lempinimell\xc3\xa4 \xe2\x80\x9dMr. Morgen\xe2\x80\x9d tunnettu Ivo Robi\xc4\x87 saavutti suosiota Saksassa. Zagrebin chanson-koulusta tuli 1960-luvun alussa useita tunnettuja laulajia, kuten Arsen Dedi\xc4\x87, Hrvoje Hegedu\xc5\xa1i\xc4\x87 ja Zvonko \xc5\xa0pi\xc5\xa1i\xc4\x87. Popyhtye Riva voitti puolestaan 1989 Eurovision laulukilpailut.\n_START_SECTION_\nElokuva\n_START_PARAGRAPH_\nKroatialainen elokuva-ala alkoi vasta 1900-luvun puoliv\xc3\xa4liss\xc3\xa4, vaikka ensimm\xc3\xa4isi\xc3\xa4 elokuvia kuvattiin Kroatiassa jo 1800-luvun lopulla. Maailmansotien v\xc3\xa4lisen\xc3\xa4 aikana useita kroatialaisia n\xc3\xa4yttelij\xc3\xb6it\xc3\xa4, kuten Zvonimir Rogoz, tekiv\xc3\xa4t uraa muualla Euroopassa. Kroatian elokuvatuotanto k\xc3\xa4ynnistyi Itsen\xc3\xa4isen Kroatian valtion tukemana. Ensimm\xc3\xa4inen t\xc3\xa4yspitk\xc3\xa4 \xc3\xa4\xc3\xa4nielokuva oli Oktavijan Mileti\xc4\x87in ohjaama Lisinski (1944)._NEWLINE_Toisen maailmansodan j\xc3\xa4lkeen Jugoslavian kommunistihallinto perusti elokuvastudioita, joissa tehtiin useita dokumentteja ja sotaelokuvia. Kansainv\xc3\xa4list\xc3\xa4 mainetta sai ohjaaja-k\xc3\xa4sikirjoittaja Veljko Bulaji\xc4\x87, jonka elokuva Juna ilman aikataulua oli 1959 ehdokkaana Cannesin elokuvajuhlien Kultaiseen palmuun ja Neretvan taistelu 1969 parhaan vieraskielisen elokuvan Oscariin. Samoihin aikoihin my\xc3\xb6s kroatialaiset animaatioelokuvat saavuttivat suosiota. Du\xc5\xa1an Vukoti\xc4\x87in ohjaama Surogat voitti 1961 ensimm\xc3\xa4isen\xc3\xa4 Yhdysvaltain ulkopuolelta tulleena elokuvana parhaan lyhytanimaation Oscarin._NEWLINE_Kroatian elokuva-alan tunnetuin henkil\xc3\xb6 on tuottaja Branko Lustig, joka on Yhdysvalloissa voittanut Oscar-palkinnon elokuvien Schindlerin lista ja Gladiator tuottajana._NEWLINE_Kroatiassa 1990-luvulla suosittuja ovat olleet Vinko Bre\xc5\xa1anin Kako je po\xc4\x8deo rat na mom otoku (1996) ja Mar\xc5\xa1al (1999). Goran Ru\xc5\xa1inovi\xc4\x87in Mondo Bobo (1997) oli ensimm\xc3\xa4inen kroatialainen independent-elokuva. H\xc3\xa4nen Buick Riviera (2008) puolestaan voitti palkinnot Pulan ja Sarajevon elokuvajuhlilla.\n_START_SECTION_\nMedia\n_START_PARAGRAPH_\nKroatialaiset viestint\xc3\xa4yritykset ovat suhteellisen vapaita. Merkitt\xc3\xa4vin uutiskanava on edelleen julkinen televisio. Kroatian yleisradioyhti\xc3\xb6 HRT on valtion omistuksessa, mutta se on menett\xc3\xa4nyt markkinaosuuttansa yksityisille kanaville. Nova TV onkin noussut Kroatian suurimmaksi televisioyritykseksi._NEWLINE_Kroatiassa on kuusi kansallista ja nelj\xc3\xa4 paikallista p\xc3\xa4ivitt\xc3\xa4in ilmestyv\xc3\xa4\xc3\xa4 sanomalehte\xc3\xa4. Niiss\xc3\xa4 k\xc3\xa4sitell\xc3\xa4\xc3\xa4n usein it\xc3\xa4valtalaisia ja saksalaisia asioita, sill\xc3\xa4 90 prosenttia printtimedioiden omistuksesta on kyseisiss\xc3\xa4 maissa. Laajimmilla levinnyt sanomalehti on 24sata.\n_START_SECTION_\nKeitti\xc3\xb6\n_START_PARAGRAPH_\nKroatialaisessa keitti\xc3\xb6ss\xc3\xa4 nousevat esiin V\xc3\xa4limeren alueen, It\xc3\xa4vallan, Balkanin, Unkarin, Italian ja Turkin vaikutteet. Ruoka on usein tuoreista aineksista valmistettua ja reippaasti suolattua. Italialaista vaikutteita on erityisesti rannikkoalueella, kun unkarilaisen, it\xc3\xa4valtalaisen ja turkkilaisen keitti\xc3\xb6n vaikutus n\xc3\xa4kyy sis\xc3\xa4maassa._NEWLINE_Kroatialainen keitti\xc3\xb6 on niin monimuotoista, ett\xc3\xa4 tyypillist\xc3\xa4 ruokalajia on vaikea nimet\xc3\xa4. Adrianmeren rannikko kuuluu V\xc3\xa4limeren keitti\xc3\xb6n alueeseen, ja siell\xc3\xa4 ruoka koostuu p\xc3\xa4\xc3\xa4osin kaloista ja muista merenel\xc3\xa4vist\xc3\xa4. Niit\xc3\xa4 sy\xc3\xb6d\xc3\xa4\xc3\xa4n muhennoksena, paistoksina, grillattuna ja paahdettuna. Vihanneksia, palkoja ja villikasveja k\xc3\xa4ytet\xc3\xa4\xc3\xa4n my\xc3\xb6s paljon. Yleisin liha on lampaanliha, mutta naudanlihaakin k\xc3\xa4ytet\xc3\xa4\xc3\xa4n jonkun verran. Suosituin naudanliha-annos on pa\xc5\xa1ticada. Rannikon tunnetuin juusto on Pagin saaren suolainen pa\xc5\xa1ki sir._NEWLINE_Likan ja Gorski Kotarin alueen ruokavalio on lihapohjaista. Lihaa grillataan, paahdetaan tai keitet\xc3\xa4\xc3\xa4n papujen ja etikkas\xc3\xa4il\xc3\xb6tyn kaalin tai nauriin kanssa. Yleisin lis\xc3\xa4ke on peruna. Koska alueella on karjankasvatusta, siell\xc3\xa4 sy\xc3\xb6d\xc3\xa4\xc3\xa4n my\xc3\xb6s monia maitotuotteita, kuten Likan kuuluisaa \xc5\xa1kripavac-juustoa._NEWLINE_Pohjoisen ja keskisen Kroatian alueilla maitotuotteet ovat t\xc3\xa4rkeit\xc3\xa4. Pehme\xc3\xa4\xc3\xa4 lehm\xc3\xa4njuustoa sy\xc3\xb6d\xc3\xa4\xc3\xa4n hapankerman kanssa ja kuivattua juustoa paprikan tai valkosipulin kanssa. Siipikarjan- ja sianliha on k\xc3\xa4ytetyimm\xc3\xa4t lihatuotteet; Zagorjen ja Zagrebin alueen tunnettu annos kalkkunaa mlincin kanssa. Aiemmin ruoka-annoksien lisukkeena k\xc3\xa4ytettiin tattaria, hirssi\xc3\xa4 ja ohra, mutta n\xc3\xa4m\xc3\xa4 ovat harvinaistuneet._NEWLINE_Kroatian koillisosien Slavonian ja Baranja ruokakulttuuri keskittyy sianlihan ymp\xc3\xa4rille. Lihaa sy\xc3\xb6d\xc3\xa4\xc3\xa4n alueella joko pelk\xc3\xa4st\xc3\xa4\xc3\xa4n tai siit\xc3\xa4 tehd\xc3\xa4\xc3\xa4n makkaroita, pekonia, kinkkua, kamaraa tai salamimaista kulenia. \xc4\x8cobanac on gulassi, jota tehd\xc3\xa4\xc3\xa4n useasta erilaisesta lihasta ja tarjoillaan perunoiden tai mykyjen kanssa._NEWLINE_Viini\xc3\xa4 viljell\xc3\xa4\xc3\xa4n koko Kroatian alueella, mutta tyypillisimpi\xc3\xa4 ovat Dalmatian rannikon vahvat punaviinit ja Istrian valkoviinit. Hedelm\xc3\xa4- ja yrttiviinat ovat my\xc3\xb6s tavallisia. Kroatian kahvilakulttuuri on voimakas, ja monet kahvilat ovatkin t\xc3\xa4ynn\xc3\xa4 aamusta y\xc3\xb6h\xc3\xb6n.'